Politiet måtte rykke ud i Odense til en kamp i Serie 2 mellem Boldklubben Chang og Bøgeparkens IF. Det var trusler fra Bøgeparkens IF's spillere, som var blevet så generende og ubehagelige, at modstander holdet måtte tilkalde politiet.

Det skriver Fyens Stiftstidende.

Ifølge eget udsagn var spillere og træner fra Chang-kampen igennem blevet udsat for trusler på livet fra Bøgeparkens spillere, uden at det havde ført til indgriben eller påtale fra kampens dommer.

- De sagde til os, at de vidste, hvor vi arbejdede, hvor vi cyklede, og at de ville komme efter os, fortæller en Chang-spiller, der er anonym af frygt for at blive opsøgt, til Fyens Stiftstidende.

Siden 2007 har DBU Fyn i gennemsnit modtaget otte rapporteringer om året med klager om trusler eller voldelig adfærd. Det er heller ikke første gang, at Bøgeparkens IF er involveret i sådan en sag. Tilbage i 2004 fik klubben en påtale fra FBU (nu DBU Fyn) om, at udelukkelse kunne komme på tale, hvis det gentog sig.

Bøgeparkens IF's spillere hævder at være blevet spyttet på og blevet kaldt 'perkersvin' af spillere fra Chang, og de nægter samtidig alle påstande om dødstrusler. DBU Fyn er nu gået ind i sagen. Det afholder dog ikke de rystede Chang-spillere fra at overveje at trække sig fra kampen, når de to hold skal mødes i Bøgeparken, hvilket vil koste klubben et nederlag på 0-3 og 1.000 kroner i bøde.